b'\n_START_ARTICLE_\nNauplia\n_START_SECTION_\nMaantiede\n_START_PARAGRAPH_\nNauplia sijaitsi, samoin kuin nykyinen N\xc3\xa1fplion kaupunki, Peloponnesoksen niemimaan it\xc3\xa4osassa Argoliinlahden pohjukan koillisrannikolla. Kaupungin akropoliina toimi Akronauplia (nyk. Akronafpl\xc3\xada), joka on toiminut linnoituspaikkana my\xc3\xb6s my\xc3\xb6hemmill\xc3\xa4 ajoilla. Se on kallioinen niemi, joka kytkeytyi aiemmin mannermaahan vain kapean kannaksen v\xc3\xa4lityksell\xc3\xa4, ja sijaitsee heti nykyisen N\xc3\xa1fplion kaupungin lounaispuolella. Hieman idemp\xc3\xa4n\xc3\xa4 sijaitseva korkeampi kukkula, jolle keskiajalla rakennettiin Palam\xc3\xaddin linnoitus, tunnettiin jo antiikin aikana todenn\xc3\xa4k\xc3\xb6isesti nimell\xc3\xa4 Palamedion.\n_START_SECTION_\nHistoria\n_START_PARAGRAPH_\nNauplian paikka on ollut asuttu viimeist\xc3\xa4\xc3\xa4n neoliittiselta kaudelta l\xc3\xa4htien. Kaupungin alueelta on tehty l\xc3\xb6yt\xc3\xb6j\xc3\xa4 my\xc3\xb6s varhaiselta ja keskiselt\xc3\xa4 helladiselta kaudelta sek\xc3\xa4 mykenel\xc3\xa4iselt\xc3\xa4 ja geometriselta kaudelta._NEWLINE_Nauplian kaupunki oli Mykenen satama jo mykenel\xc3\xa4iselt\xc3\xa4 kaudelta l\xc3\xa4htien, ja j\xc3\xa4\xc3\xa4 historiassa usein sen varjoon. Kreikkalaisessa mytologiassa kaupunki sai nimens\xc3\xa4 Poseidonin ja Amymonen pojasta Nauplioksesta. Se tunnetaan my\xc3\xb6s Nauplioksen pojan Palamedeen kotipaikkana. Kaupungin nimi viittaa kuitenkin todenn\xc3\xa4k\xc3\xb6isemmin sen satamaan ja laivoihin (naus). Pausaniaan mukaan nauplialaiset olisivat olleet egyptil\xc3\xa4ist\xc3\xa4 alkuper\xc3\xa4\xc3\xa4 ja kuuluneet siirtokuntaan, jonka Danaos toi Argokseen. T\xc3\xa4llaisen yhteyden puolesta saattaa puhua se, ett\xc3\xa4 kaupungin sijaintipaikka aivan rannikolla on hyvin erilainen kuin Kreikan esihistoriallisen ajan kaupungeilla yleens\xc3\xa4._NEWLINE_Antiikin aikana Nauplia oli alun perin osa Kalaureian liittoa. Se ei kuitenkaan ilmeisesti ollut itsen\xc3\xa4inen kaupunkivaltio (polis); ainakaan sit\xc3\xa4 ei ole t\xc3\xa4llaiseksi luetteloitu. Toisen Messenian sodan aikana Nauplia liittyi Spartan puolelle, ja l\xc3\xa4heisen Argoksen kuningas Damokratis valtasi ja tuhosi sen noin 688\xe2\x80\x93685 eaa. V\xc3\xa4est\xc3\xb6 ajettiin pois kaupungista, ja spartalaiset asuttivat n\xc3\xa4m\xc3\xa4 Messenian Mothoneen, miss\xc3\xa4 nauplialaiset pysyiv\xc3\xa4t viel\xc3\xa4 Messenen perustamisen j\xc3\xa4lkeenkin. Argos otti Nauplian paikan Kalaureian liitossa._NEWLINE_Nauplian my\xc3\xb6hemm\xc3\xa4st\xc3\xa4 historiasta antiikin ajalla tiedet\xc3\xa4\xc3\xa4n vain v\xc3\xa4h\xc3\xa4n, ja se j\xc3\xa4\xc3\xa4 Argoksen varjoon toimien vuorostaan sen satamana. Muun muassa Strabon mainitsee sen kyseisess\xc3\xa4 yhteydess\xc3\xa4. Pausaniaan aikaan 100-luvulla jaa. kaupunki oli autioitunut. Keskiajalla paikka asutettiin ja linnoitettiin uudelleen, ja se on kehittynyt nykyiseksi N\xc3\xa1fplion kaupungiksi.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nNykyisess\xc3\xa4 N\xc3\xa1fplion kaupungissa on vain v\xc3\xa4h\xc3\xa4n antiikin aikaisia j\xc3\xa4\xc3\xa4nteit\xc3\xa4. Antiikin Nauplian akropoliilla eli Akronauplian kukkulalla on joitakin j\xc3\xa4\xc3\xa4nteit\xc3\xa4 300-luvulla eaa. rakennetuista muureista. Ne ovat nykyisin osa my\xc3\xb6hempi\xc3\xa4 linnoitteita. Akropoliilla on my\xc3\xb6s j\xc3\xa4lki\xc3\xa4 kallioon tehdyist\xc3\xa4 leikkauksista sek\xc3\xa4 porrastuksista. Kaupungin l\xc3\xa4helt\xc3\xa4 on l\xc3\xb6ydetty mykenel\xc3\xa4isaikaisia kammiohautoja sek\xc3\xa4 geometrisen kauden hautoja._NEWLINE_Pausaniaan mukaan Naupliassa oli Poseidonille omistettu temppeli sek\xc3\xa4 Kanathos-niminen l\xc3\xa4hde, jossa peseytym\xc3\xa4ll\xc3\xa4 Hera sai uudistettua neitsyytens\xc3\xa4 vuosittain.'